أي مشروع جديد فالبلاد هو حاجة تفرح المغاربة وتخليهم يفتاخرو بيها، ولكن في نفس الوقت راه من المنطقي والمشروع أن الواحد يتسائل علاش فاللول مايقادوش غير التران العادي يولي نقي ومقاد ويوصل فالوقت ويخدم فيه الكليم فالصيف ماشي فالليالي، ومايبقاش يوقف فالخلى يتسنى تران آخر، كذلك ملي كتسمع بلي الفيبر أوبتيك دخل للمغرب وبزاف ديال المغاربة باقي ماوصلاتهم حتى ربعة ميغا مقادة بعدا، بحال هاكة كتحس بمغرب غادي بجوج سرعات وعلى جوج مستويات، كاين مشاريع وخدمات جديدة للمواطن، ولكن في نفس الوقت أصلا الخدمات لي كانت موجودة كان المواطن كيتسناها تصلح وتقاد. يولي تي جي في فالمغرب والميترو كاع والترام يولي حتى فمدن أخرىـ راه حاجة زوينة ومفيدة لكاع المغاربة، وكتعزز قطاع النقل فالمغرب، ولكن فنفس الوقت باقي فالمغرب ملي كتبغي تدخل للمحطة طرقية كتلقاها عامرة شمكارة وكورتية كيتخاطفو على البلايص، وكيران غادين ويوقفو بحال الخطافة، والثمن كلها مقطع بثمن وعلى حساب الموسم، كذلك قطاع الطاكسيات هاداك لا هدرة عليه، واحد من أهم القطاعات الريعية فالبلاد لي غارقة فساد، ومؤخرا راه ولات عندهم ميليشيا كاع جرات على شركة أوبر صحة، وكرصو راسهم كثر كسلطة فالشارع، وكلهم كيعتابرو راسهم أعوان سلطة بطريقة غير مباشرة، وطبعا حتى الطوبيسات لي كاع فالمدن الكبرى راه تجربة الركوب فيهم مغامرة تقدر تسالي فالسبيطار. فرحانين بتيجيفي ولكن فنفس الوقت مكرهناش قطاع النقل وكاع القطاعات الأخرى تصلح جذريا، حيت راه ماشي من المنطقي أنك تركب فتيجيفي وتنزل فكازا فواياجور باش ماتلقى فين تركب وتتعرض لأبشع أنواع الإستغلال والإبتزاز من عند صحاب الطاكسيات، راه بحال الى كترجع لعشرين عام اللور فنفس النهار، راه تحديث هاد القطاعات أولوية بحالو بحال هادشي ديال المشاريع الكبرى، حيت الى مشات الأمور بهاد الطريقة راه غادي يوليو عندنا جوج مغربات وتلاتة فمغرب واحد، وراهم كاينين دابا نيت ولكن مستقبلا يقدرو يوليو ظاهرين بحدة كثر. 
فرحانين بتيجيفي ولكن فنفس الوقت مكرهناش قطاع النقل وگاع القطاعات الأخرى تصلح جذريا